ฟินเทคซื้อฟีนิกซ์ประกัน
นักลงทุนรุ่นใหม่ทุ่มเงินซื้อหุ้นร่วมบริหารสู่อินชัวร์เทค
10 ต.ค. 2559

นักลงทุนรุ่นใหม่ทุ่มเงินซื้อหุ้นร่วมบริหารสู่อินชัวร์เทค
นักลงทุนฟินเทคทยอยซื้อหุ้นบริษัท ฟีนิกซ์ประกันภัย เตรียมใช้เทคโนโลยีพลิกโฉมบริการสู่อินชัวร์เทค
นายเพียรไกร อัศวโภคา ผู้ก่อตั้งบริษัท เวลธ ครีเอชั่น อินเตอร์เนชั่นแนล ที่ให้บริการด้านการวางแผนทางการเงินและการบริหารความเสี่ยง เปิดเผยว่า ได้เข้าไปซื้อหุ้นบริษัท ฟีนิกซ์ประกันภัย (ประเทศไทย) ในนามส่วนตัว เพื่อที่จะนำความรู้ด้านการเงินและด้านคอมพิวเตอร์ เข้าไปวางระบบการให้บริการประกันภัยในรูปแบบใหม่ โดยการนำเทคโนโลยีเข้ามาช่วยเพื่อเปลี่ยนแปลงการให้บริการประกันภัยแก่คนไทย คล้ายกับการให้บริการทางการเงินในปัจจุบัน ที่กำลังเปลี่ยนสู่ระบบฟินเทค หรือไฟแนนเชียล เทคโนโลยี (Financial Technology)
“ผมเข้าไปถือหุ้นในนามส่วนตัวไม่เกี่ยวกับบริษัทที่ผมเป็นผู้ก่อตั้ง โดยอยากเป็นผู้ถือหุ้นข้างมาก เพราะผมต้องการเปลี่ยนรูปแบบการทำธุรกิจไปเลย ต้องการที่จะทำให้ฟีนิกซ์ประกันภัย เข้าสู่การทำธุรกิจอินชัวร์เทค เหมือนกับที่ภาคธุรกิจการเงินที่ฟินเทคกำลังมาซึ่งตอนนี้บอกไม่ได้ว่าจะได้หุ้นมาทั้งหมดเท่าไหร่ แต่หุ้นเพิ่มขึ้นเรื่อยๆ”นายเพียรไกร กล่าว
นายเพียรไกร กล่าวว่า อินชัวร์เทคจะสามารถให้บริการด้านการบริหารความเสี่ยงให้กับคนไทยทั่วประเทศได้ตลอด24ชั่วโมงด้วยต้นทุนที่ต่ำ สร้างความเข้มแข็งให้กับประชาชน โดยอาศัยความรู้และประสบการณ์ส่วนตัว ที่ได้ให้บริการด้านการลงทุน การออม ประกันชีวิตและการบริหารความเสี่ยง ให้กับลูกค้ากลุ่มผู้มีรายได้สูง
นอกจากนี้ ยังมีความรู้จากการเข้าไปร่วมก่อตั้งและเป็นผู้ถือหุ้นใหญ่ในธุรกิจฟินเทค และเป็นผู้ถือหุ้นใหญ่ในกองทุน500ตุ๊กตุ๊กส์ และลงทุนในบริษัท จิตตะ ซึ่งเป็นสตาร์ทอัพด้านการวิเคราะห์หุ้นเน้นคุณค่า
น.ส.วงมาส นิธิภัทรารัตน์ กรรมการ บริษัท ฟีนิกซ์ประกันภัย (ประเทศไทย) และเป็นหนึ่งในผู้ถือหุ้นใหญ่ปัจจุบัน กล่าวว่า นายเพียรไกร ได้เข้ามาถือหุ้นในบริษัทแล้วแต่ยังไม่สามารถบอกสัดส่วนได้ เพราะยังไม่เสร็จสมบูรณ์ โดยมีการประชุมผู้ถือหุ้นตามโครงสร้างใหม่แล้วหนึ่งครั้งเพื่อเพิ่มทุนจดทะเบียน คาดว่าทุกอย่างจะแล้วเสร็จและนิ่งประมาณต้นปี2560ซึ่งจะทำให้บริษัท ฟีนิกซ์ฯ มีความแข็งแกร่งในการขยายธุรกิจในอนาคต
ทั้งนี้ นายเพียรไกร ได้เข้าไปเป็น กรรมการบริษัท ฟีนิกซ์ประกันภัย (ประเทศไทย) ตั้งแต่ปี2558โดย6เดือนแรกปี2559บริษัทขาดทุนสุทธิ16ล้านบาท เนื่องจากมีรายได้57ล้านบาท น้อยกว่ารายจ่ายที่มีจำนวน73ล้านบาท โดยมีเงินกองทุน83ล้านบาท คิดเป็นอัตราส่วนเงินกองทุนต่อเงินกองทุนที่ต้องดำรงตามกฎหมาย276%ส่วนเบี้ยประกันภัยรับมีจำนวน76ล้านบาท เพิ่มขึ้น116%เมื่อเทียบกับงวดเดียวกันของปีก่อน